Et kigwan Jesus ired ma disipolos to i “Enog i chanag,
no diket itoloy jon mematid Afo Chiyos tan itoloy jo ngon mematid si-kak.
Gwariy chakel a pan-iyanan cha baliy Awak.
Et onkowanak chiwan a mengisagana na pan-iyanan jo.
No nat podno koma jay,
ekak ingwanggwang iyay cha si-kayo.
No kekchengen kon mengisagana na pan-iyanan jo,
on-oliak mowan alid jay,
et itahin tahejod ma kad-an ko say mekiiyan kayod si-kak.
Tep amta yo ma chalan a ontorong cha konan ko.”
Et kigwan Thomas i “Afo,
nat amta wi ma konan mo.
Ngoy pesing min mengamta na chalan ded man?”
Et insongbat Jesus i “Si-kak i chalan tan sema podno tan sema biyag.
Nagwariy mahakowan cha Awak ampet manchedan cha si-kak.
No agpayson amta yoak koma,
amta yo ngos Awak.
Manipod niman,
amta yo wes Awak,
tan sini-neng jo.”
Et kigwan ngon Philip cha Jesus i “Afo,
ibiybiy mos Awam cha si-kawi say mepnek kawi.”
Insongbat Jesus i “Philip,
ebayag a gwaraak cha si-kayon emiin,
et eg moak pay gayam amta?
Sema toon eni-neng cha si-kak,
sini-neng to ngos Awak.
Isonga,
niyana kigwan mo i ‘Ibiybiy mos Awam cha si-kawi’?
Nat patien mo aya i gwaraak cha Awak,
tan si Awak,
gwara ngod si-kak?
Emiin a kigwan kod si-kayo,
nat edafod nemnem ko,
no diket edafod Awak a gwared si-kak.
Tan emiin a ima-imag ko,
si Awak i engowan cha si-kak na a-magen ko.
Patien jo koma i gwaraak cha Awak tan gwara ngos Awak cha si-kak.
No nat patien jo kagol na nakigwan ko,
pati yo kagol na naima-imag kon milagro.
“Sejay a konen kod si-kayo,
podnon sema toon mematid si-kak,
a-magen to ngo ira ja naima-imag ko.
Et sema a-magen to,
ba-ba-nayan iy say sema naimag ko tep onkowanak cha Awak.
Angken nengoy ibaga yod si-kak kagol na ingkayka-chom jod si-kak,
a-magen ko say maychejaw si Awak kagol na a-magen kon Anak to.
Konen ko mowan i angken nengoy ibaga yod si-kak kagol na ingkayka-chom jod si-kak,
a-magen ko.”